கேள்வி: ராதன் விஜயன் - வரலாறு என்பது என்ன?
பதில்: பாராரத்தோன் கூற்றுப் படி, இவர் சிங்காசாரி அரசனான மகேச செம்பகனின் மைந்தனாவார். புத்தக இராச்சியம் எனும் நூலின் கூற்றுப்படி, அவர் மகிச செம்பகனின் மகள் வழிப் பேரனாவார். நகரகீர்த்தாகமம் பதிவுகளின் படி, மகேச செம்பகனின் மகன் "தயா சிங்கமூர்த்தி"யின் மைந்தராக அறியப் படுகிறார். நகரகீர்த்தாகமம், விஜயன் மறைந்து ஐம்பதாண்டுகளுக்குப் பின் (1365) எழுதப்பட்டதால், நகரகீர்த்தாகமம் சொல்வது சரியானது என பொதுவாக ஏற்றுக்கொள்ளப் படுகின்றது. 1290-களில், செயகாதவன் எனும் கேடிரி அரசு அரசன், சிங்காசாரிக்கு எதிராகச் செய்த கிளர்ச்சியில், சிங்காசாரி பேரரசன் கீர்த்தநகரன் கொல்லப்பட்டார். அவருடைய மருமகனான ராதன் விஜயன், மதுரா (தீவு) தப்பிச் சென்றார். அங்கு அவர் அப்போதைய ஆட்சியாளரான ஆரிய வீரராஜாவிடம் அடைக்கலம் பெற்றார். அங்கிருந்து ராதன் விஜயன் பலமிகுந்த நாடொன்றைக் கட்டியெழுப்பத் திட்டமிட்டார். அதற்கு ஆரிய வீரராசன் உதவினால், அவருக்கும் சாவகம் (தீவு) பங்கிடுவதாக ஒப்பந்தம் செய்துகொண்டார். அதன் பின் ராதன் விஜயனால் அமைக்கப்பட்ட மயபாகித் பேரரசு அரசில், ஆரிய வீரராசனின் மைந்தர்கள் "ரங்கலாவே", லெம்பு சேரன், நம்பி ஆகியோர், படைத் தளபதிகளாகவும்; முதலமைச்சர்களாகவும் விளங்கினர். ராதன் விஜயன் வாக்களித்தபடியே, மதுரா (தீவு) அதைச் சுற்றி இருந்த பகுதிகளும் ஆரிய வீரராசனுக்கு வழங்கப்பட்டன.
கேள்வி: ராதன் விஜயன் - குடும்பம் பற்றி நீங்கள் என்ன அறிந்துள்ளீர்கள்?
பதில்: சிங்காசாரியின் வீழ்ச்சிக்கு முன்பு, விஜயன் கீர்த்தநகரன் இளைய மகளான காயத்திரி ராஜபத்தினியை ராதன் விஜயன் திருமணம் செய்து இருக்கிறார். எனினும் மஜபாகித்தை அமைத்த பின்னர், காயத்திரி ராஜபத்தினியின் மூன்று சகோதரிகளையும் ராதன் விஜயன் மணந்திருக்கிறார். அவர்களில் மூத்தவளான பரமேசுவரி திரிபுவனா, பட்டத்து அரசியாக அமர்ந்ததுடன், அவரின் மகனான "செயநகரன்", கேடிரி அரசு இளவரசராக 1295-இல் முடிசூட்டப்பட்டிருக்கின்றார். பிரச்சினபராமிர்தா, நரேந்திர துகிதா ஆகியோர் விஜயனின் ஏனைய இரு மனைவியர். இவர்கள் நால்வரும் தவிர, மலாய அரசிலிருந்து கீர்த்தநகரன் கவர்ந்து வந்த தாரா பெதாக்யும் ராதன் விஜயன் மணந்துகொண்டார். இப்படி ஐந்து தேவியரைக் கொண்டிருந்த போதும், "சண்டி சிம்பிங்" கோயிலில் கேசவார்த்த மூர்த்தி சித்தரிக்கப்படும் விஜயனின் இருபுறமும் மரபுக்கேற்ப இருதேவியரே காட்டப்பட்டு இருக்கின்றனர். அவர்களில் ஒருத்தி காயத்திரி ராஜபத்தினி என்றும் மற்றவர் தாரா பெதாக் அல்லது திரிபுவனா என்றும் நம்பப்படுகின்றது. இந்திரேசுவரிக்கு செயநகரன், காயத்திரிக்கு திரிபுவன விஜயதுங்கதேவி, ராஜதேவி என்று இரு பெண்களும் பிறந்தனர். ராதன் விஜயனின் மறைவுக்குப் பின், மயபாகித்தின் இரண்டாவது பேரரசராக செயநகரன் முடிசூடிக் கொண்டார்.